《及时行乐歌》
宋代·汪真

长安今日多英贤，裘马翩翩羡少年。
勋高名勒凌烟阁，霓裳歌少画堂前。
君不见人生百年须旷达，莫负金樽赢白发。
又不见对景逢场须尽欢，转眼光阴一指弹。
春去春来人易老，今年花比去年好。
等閒花下且豪吟，笑指乾坤凭潦倒。
却看世上三万六千场，几人身赴蓬莱岛。
蓬莱之岛在何方，莫将尘事萦怀抱。

作者简介：汪真（一一九六～一二六四），字文通，号竹轩，缙云（今属浙江）人。多次应举不第。理宗景定四年十二月卒，年六十八。事见民国丙辰本《缙云汪氏宗谱》卷三。今录诗九首。